REGULAMENTUL (CE) NR. 967/2009 AL COMISIEI
din 15 octombrie 2009
de modificare a Regulamentului (CE) nr. 1418/2007 privind exportul anumitor deșeuri destinate recuperării în anumite țări care nu sunt membre ale OCDE
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri (1), în special articolul 37 alineatul (2) al treilea paragraf,
după consultarea țărilor în cauză,
întrucât:
Comisia a primit răspunsuri din Muntenegru, Nepal, Serbia și Singapore la cererile sale scrise prin care solicită confirmarea în scris că deșeurile enumerate în anexa III sau IIIA la Regulamentul (CE) nr. 1013/2006 și al căror export nu este interzis conform articolului 36 din regulamentul respectiv pot fi exportate din Comunitate pentru recuperare în țările respective și prin care cere țărilor respective să indice procedura de control, dacă este cazul, care ar urma să fie aplicată la fața locului. Comisia a primit, de asemenea, informații suplimentare referitoare la Hong Kong, Indonezia și Ucraina. Prin urmare, pentru a se ține cont de acestea, anexa la Regulamentul (CE) nr. 1418/2007 al Comisiei (2) ar trebui să fie modificată,
ADOPTĂ PREZENTUL REGULAMENT:
Articolul 1
Articolul 1a din Regulamentul (CE) nr. 1418/2007 se înlocuiește cu următorul text:
„Articolul 1a
Răspunsurile primite în urma unei cereri scrise din partea Comisiei în conformitate cu articolul 37 alineatul (1) primul paragraf din Regulamentul (CE) nr. 1013/2006 sunt menționate în anexă.
În cazul în care în anexă se precizează că o țară nu interzice transferurile anumitor deșeuri și nici nu aplică procedura de notificare și de consimțire în scris prealabile descrisă la articolul 35 din respectivul regulament, articolul 18 din regulamentul în cauză se aplică acestor transferuri mutatis mutandis.”
Articolul 2
Anexa la Regulamentul (CE) nr. 1418/2007 se modifică în conformitate cu anexa la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la data intrării în vigoare.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 octombrie 2009.